เชื่อมโยงเครือข่ายศูนย์ข้าวชุมชนระดับประเทศและองค์กรชาวนา มุ่งผลักดันการทำงานแบบมีส่วนร่วม
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานเปิดการสัมมนาเชื่อมโยงเครือข่ายศูนย์ข้าวชุมชนระดับประเทศและองค์กรชาวนา ว่า ที่ผ่านมาภาครัฐได้ให้ความสำคัญกับเกษตรกรโดยเฉพาะอาชีพการทำนา ชาวนาที่ได้รับการยกย่องเชิดชูเกียรติในฐานะผู้ปลูกข้าวที่มีคุณภาพ สร้างชื่อเสียงให้กับประเทศไทย สร้างรายได้จากการผลิตข้าวคุณภาพดีส่งออกไปยังต่างประเทศมูลค่ากว่าแสนล้านบาทต่อปี แต่ที่ผ่านมา พี่น้องชาวนาต้องเผชิญปัญหาต่างๆ และอยู่ในสถานการณ์ราคาข้าวตกต่ำ การส่งออกข้าวไทยลดลง ต้นทุนการผลิตข้าวราคาสูง สถานการณ์ภัยธรรมชาติ ซึ่งรัฐบาลเองก็มิได้นิ่งเฉย ได้มีนโยบายช่วยเหลือชาวนาผู้ปลูกข้าวในรูปแบบต่างๆ ที่เหมาะสมให้พี่น้องชาวนามีชีวิตและความเป็นอยู่ที่ดีขึ้นมาโดยตลอด อย่างไรก็ตาม กระทรวงเกษตรและสหกรณ์ ได้เห็นถึงแนวทางในการแก้ปัญหาของพี่น้องชาวนาให้ครอบคลุมทั่วถึงในระดับพื้นที่ จึงได้มีนโยบายให้กรมการข้าวพัฒนาและสนับสนุนให้ ศูนย์ข้าวชุมชนเป็นศูนย์รวมในการบูรณาการงานด้านข้าวของทุกส่วนราชการในพื้นที่ โดยเป็นแหล่งผลิตและกระจายเมล็ดพันธุ์และข้าวคุณภาพดีให้แก่ชุมชนได้ใช้อย่างพอเพียงและต่อเนื่อง รวมทั้งยกระดับเป็นจุดถ่ายทอดเทคโนโลยีการผลิตข้าว การลดต้นทุนการผลิตข้าว การแปรรูปผลิตภัณฑ์ข้าว การจำหน่ายเมล็ดพันธุ์ข้าวคุณภาพดีและการตลาดของผลิตภัณฑ์ที่แปรรูปจากข้าว โดยมีเจ้าหน้าที่ของกระทรวงเกษตรและสหกรณ์ในทุกภาคส่วนที่เกี่ยวข้องให้การสนับสนุนอย่างเต็มที่และต่อเนื่อง รวมไปถึงการสร้างความเข้มแข็งของชาวนาผ่านการพัฒนาที่เป็นระบบและทั่วถึง โดยเน้นการมีส่วนร่วมของชุมชน ซึ่งจะเป็นแกนนำสำคัญในการขับเคลื่อนให้ศูนย์ข้าวชุมชนก้าวสู่ความสำเร็จตามเป้าหมายที่ตั้งไว้ศูนย์ข้าวชุมชนเป็นองค์กรของชาวนาภายใต้การกำกับดูแลของกรมการข้าว จัดตั้งเพื่อเป็นแหล่งผลิตเมล็ดพันธุ์ข้าวคุณภาพดีในท้องถิ่นและเป็นศูนย์กลางการถ่ายทอดความรู้ให้แก่ชาวนาในชุมชน ในรูปแบบของคณะกรรมการ ตามระเบียบกรมการข้าวว่าด้วยศูนย์ข้าวชุมชน เพื่อเป็นแนวทางในการดำเนินงานของศูนย์ข้าวชุมชนในด้านต่างๆ ซึ่งขณะนี้ได้มีการขึ้นทะเบียนศูนย์ข้าวชุมชนแล้ว จำนวน 2,407 แห่ง ในพื้นที่ 74 จังหวัด โดยในปี 2565 ได้มีการดำเนินงานโครงการเสริมสร้างศักยภาพการผลิตเมล็ดพันธุ์ข้าวของศูนย์ข้าวชุมชน จำนวน 800 แห่ง ให้สามารถผลิตเมล็ดพันธุ์ข้าวได้ไม่น้อยกว่า 70,000 ตัน